Hefðu viljað fresta ráðningu í yfirstjórnunarstarf Fulltrúar Sjálfstæðisflokksins í bæjarstjórn Akraneskaupstaðar , þeir Gunnar Sigurðsson og Einar Brandsson , bókuðu á fundi bæjarstjórnar í gær að fresta hefði mátt ráðningu framkvæmdastjóra stjórnsýslu - og fjármálasviðs út þetta ár hið minnsta í sparnaðarskyni . Akraneskaupstaður auglýsti nýverið í þrjár stjórnunarstöður á vegum sveitarfélagsins en auk umræddrar stöðu var auglýst eftir framkvæmdastjóra umhverfis - og framkvæmdasvið og atvinnu - og ferðamálafulltrúa . Gunnar og Einar telja að verkefnum væntanlegs framkvæmdastjóra stjórnsýslu - og fjármálasvið eigi frekar að dreifa á núverandi starfsmenn ráðhúss bæjarins um stundarsakir þar sem nú eru á launaskrá fyrrverandi bæjarritari út árið og fyrrverandi bæjarstjóri til aprílloka á þessu ári .